b'\n_START_ARTICLE_\nKenjutsu\n_START_PARAGRAPH_\nKenjutsu (jap. \xe5\x89\xa3\xe8\xa1\x93, kenjutsu) tarkoittaa perinteist\xc3\xa4 japanilaista miekank\xc3\xa4ytt\xc3\xb6taitoa ja on osa-alue japanilaisessa bujutsussa (sotataito). Erilaisia koulukuntia on ollut satoja. Koulukuntaa tarkoittava sana ry\xc5\xab on suomeksi "virta" ja ry\xc5\xabha sananmukaisesti k\xc3\xa4\xc3\xa4nnettyn\xc3\xa4 "virran haarauma". Sill\xc3\xa4 tarkoitetaan, ett\xc3\xa4 useat koulukunnat ovat syntyneet perustajansa soveltaessa jo olemassa olevia kenjutsu-oppeja ja liitt\xc3\xa4neet niihin omia oivalluksiaan tai k\xc3\xa4yt\xc3\xa4nn\xc3\xb6n taistelun esiin tuomia ideoita ja toimintatapoja. Ylip\xc3\xa4\xc3\xa4t\xc3\xa4\xc3\xa4n ry\xc5\xabhan tarkoitus on siirt\xc3\xa4\xc3\xa4 olemassa olevaa perinnett\xc3\xa4 eteenp\xc3\xa4in, ei kehitt\xc3\xa4\xc3\xa4 sit\xc3\xa4. T\xc3\xa4st\xc3\xa4 seuraa koulukuntien haarautuminen aina, kun luovat ja oivaltavat mestarit ovat liitt\xc3\xa4neet opetukseen uutta tekniikkaa. T\xc3\xa4ll\xc3\xb6in on muodostunut kokonaan uusi ainutkertainen perinne, uusi ry\xc5\xabha.\n_START_SECTION_\n"Kukkaistyylit" vs. "halonhakkuu"\n_START_PARAGRAPH_\nEdo-kaudella Tokugawa-shogunaatti saavutti ja yll\xc3\xa4piti rauhaa ja riisui Japania aseista (katana gari). Edo-kaudella vallitseva rauha vaikutti my\xc3\xb6s miekkailuun koska isojen joukkojen aseellisia yhteenottoja ei liiemmin syntynyt ja sotakent\xc3\xa4n aseet kuten peitsi (naginata) ja keih\xc3\xa4s (yari) j\xc3\xa4iv\xc3\xa4t pois samurain jokapaiv\xc3\xa4isest\xc3\xa4 asevalikoimasta. Siviilivaatteissa kulkevaan samuraihin voitiin my\xc3\xb6s soveltaa miekanveto- ja miekkatekniikoita jotka olisivat olleet tehottomia tarkkaan haarniskoitua bushia kohtaan. T\xc3\xa4ll\xc3\xb6in alkoi kehitty\xc3\xa4 kenjutsu-tyylej\xc3\xa4 ja kouluja, joissa "henkisyys" ja kata-sarjojen muodollinen sis\xc3\xa4lt\xc3\xb6 muuttuivat itseisarvoksi. N\xc3\xa4iden koulujen edustajat usein v\xc3\xa4h\xc3\xa4tteliv\xc3\xa4t perinteisiin ja kovaan harjoitteluun perustuvia miekkailukoulukuntia "halonhakkuuksi", kuten esimerkiksi kovuudestaan kuulua Jigen-ry\xc5\xab kenjutsua, jonka harjoittelusta Satsuman maakunnan samurait olivat kuuluja ja pel\xc3\xa4ttyj\xc3\xa4 taistelussa. Toisaalta esimerkiksi japanilainen miekkapyhimys (kensen) Miyamoto Musashi arvosteli kirjassaan Go rin no sho (jap.  \xe4\xba\x94\xe8\xbc\xaa\xe3\x81\xae\xe6\x9b\xb8) "kukkaistyylej\xc3\xa4""._NEWLINE_\xc2\xbbOn miekkailutyylej\xc3\xa4 joissa kukka on tullut p\xc3\xa4hkin\xc3\xa4\xc3\xa4 arvokkaammaksi.\xc2\xbb\n_START_SECTION_\nKenjutsu-koulujen perinn\xc3\xb6n v\xc3\xa4littyminen\n_START_PARAGRAPH_\nOsa kenjutsu-koulukunnista siirtyi rajoitettuna suku- tai klaaniperint\xc3\xb6n\xc3\xa4 hyvinkin suppean harjoittajajoukon piiriss\xc3\xa4. T\xc3\xa4ll\xc3\xb6in perinne oli helposti vaarassa katketa tai kuihtua. Kenjutsu-perint\xc3\xb6 usein jaettiin p\xc3\xa4\xc3\xa4mestarin (s\xc5\x8dke) ja ammattiopettajiin (shihanke) kesken. Ominaista opetukselle oli perinteen sanallinen v\xc3\xa4litys. Keskiajalla monella ry\xc5\xab-halla oli kuitenkin kirjallisia dokumentteja, joihin oli kirjattu kenjutsu-koulun oppien p\xc3\xa4\xc3\xa4kohdat. N\xc3\xa4m\xc3\xa4 kirjalliset tekstit olivat kuitenkin salaisia ja luovutettiin yleens\xc3\xa4 ainoastaan perinteen p\xc3\xa4\xc3\xa4oppilaille. N\xc3\xa4it\xc3\xa4 tekstik\xc3\xa4\xc3\xa4r\xc3\xb6j\xc3\xa4 kutsuttiin salaisiksi gokuden, gokui tai "tiikerik\xc3\xa4\xc3\xa4r\xc3\xb6iksi"" tora no maki.  _NEWLINE_Suvussa kulkevien kenjutsu ja miekkaperinteiden p\xc3\xa4\xc3\xa4mestaria kutsuttiin siis s\xc5\x8dkeksi. Sukulinjat taistelu- ja miekkakoulukunnissa ovat pikemminkn poikkeus tavanomaisesta. Tosin sukuperint\xc3\xb6n\xc3\xa4 v\xc3\xa4littyv\xc3\xa4n koulukunnan vaiheet on helpommin mahdolliset selvitt\xc3\xa4\xc3\xa4 kuin muut perint\xc3\xb6linjat koska ry\xc5\xabiden kirjallisesti dokumentoidut sis\xc3\xa4ll\xc3\xb6t ovat joko tuhoutuneita , harvinaisia ja vaikeita, usein tarkoituksellisestikin, tulkita. _NEWLINE_Saavutettuaan kohtuullisen tason oppilas sai opettajaltaan maininnan sh\xc5\x8dmokuroku tai mokuroku, jotka tarkoittavat suppeampaa- tai kokonaista tekniikkaluetteloa. Erilaisia opetuksen sis\xc3\xa4ist\xc3\xa4mistasoja kuvasivat annetut arvot: shoden, ch\xc5\xabden ja okuden. Edistyess\xc3\xa4\xc3\xa4n lis\xc3\xa4\xc3\xa4 oppilas sai opettajalta opetusluvan menkyo ja edelleen vahvistetun todistuksen kaiden jolloin oppilaalle oli siirretty kaikki ry\xc5\xabn tieto. Mukaan lukien salaiset tekniikat. Menkyo kaiden oli osoitus ett\xc3\xa4 opettaja oli siirt\xc3\xa4nyt oppilaalle kaiken osaamansa ja ett\xc3\xa4 oppilas sai opettaa k\xc3\xa4ytt\xc3\xa4en koulun nime\xc3\xa4. Yleens\xc3\xa4 pidettiin s\xc3\xa4\xc3\xa4nt\xc3\xb6n\xc3\xa4 ett\xc3\xa4 p\xc3\xa4\xc3\xa4opettaja (soke tai shihanke) my\xc3\xb6nsi vain yhden menky\xc5\x8d kaidenin japanilaista maakuntaa kohden. N\xc3\xa4in v\xc3\xa4lttiin maakunnan sis\xc3\xa4ist\xc3\xa4 kilpailua, kunnianhimoisten opettajien kesken.\n_START_SECTION_\nKenjutsu-harjoittelu\n_START_PARAGRAPH_\nKenjutsu-harjoittelu koostuu p\xc3\xa4\xc3\xa4osin kata-harjoittelusta, mutta my\xc3\xb6s leikkausharjoittelusta (Tameshigiri), jossa katkotaan kaislamattorullia tai bambukeppej\xc3\xa4. Harjoitusv\xc3\xa4lineen\xc3\xa4 k\xc3\xa4ytet\xc3\xa4\xc3\xa4n usein bokkenia (puumiekka) tai oikeaa miekkaa (katana, tachi, jne.). _NEWLINE_Esimerkkej\xc3\xa4 vanhoista koulukunnista, jotka ovat viel\xc3\xa4 toiminnassa, ovat Tenshin sh\xc5\x8dden Katori shint\xc5\x8d-ry\xc5\xab, Kashima shint\xc5\x8d-ry\xc5\xab ja Kashima-Shinry\xc5\xab. Toisin kuin nykyaikaisissa budolajeissa, vy\xc3\xb6n v\xc3\xa4ri\xc3\xa4 ei k\xc3\xa4ytet\xc3\xa4 harjoittelijan tason n\xc3\xa4ytt\xc3\xa4miseen. Vy\xc3\xb6arvojen sijaan harjoittelijalle voidaan my\xc3\xb6nt\xc3\xa4\xc3\xa4 tasoa_NEWLINE_osoittavia lisenssej\xc3\xa4, kuten menky\xc5\x8d kaiden._NEWLINE_Kenjutsusta johdettu moderni budolaji on kendo. My\xc3\xb6s iaidolla on kenjutsutaustansa, mutta iaijutsusta johdettu osuus on iaidossa merkitt\xc3\xa4v\xc3\xa4mpi.\n_START_SECTION_\nTenshin Sh\xc5\x8dden Katori Shint\xc5\x8d-ry\xc5\xab\n_START_PARAGRAPH_\nJapanin vanhimpia kenjutsu-koulukuntia on Tenshin sh\xc5\x8dden Katori shint\xc5\x8d-ry\xc5\xab (jap. \xe5\xa4\xa9\xe7\x9c\x9f\xe6\xad\xa3\xe4\xbc\x9d\xe9\xa6\x99\xe5\x8f\x96\xe7\xa5\x9e\xe9\x81\x93\xe6\xb5\x81). Se on yksi arvostetuimmista vanhoista ry\xc5\xab-ha-perinteist\xc3\xa4, jota yh\xc3\xa4 harjoitetaan, ja se onkin m\xc3\xa4\xc3\xa4ritelty yhdeksi Japanin kulttuuriaarteista. Sen perustaminen voidaan kirjallisten l\xc3\xa4hteiden perusteella ajoittaa 1400-luvulle. Koulukunta on erikoistunut tachi-miekan k\xc3\xa4ytt\xc3\xb6\xc3\xb6n. Muita aseita (b\xc5\x8d, naginata, yari ja shuriken) harjoitellaan ainoastaan miekkailijan harjoittamiseksi n\xc3\xa4it\xc3\xa4 aseita vastaan._NEWLINE_Tenshin sh\xc5\x8dden Katori shint\xc5\x8d -ry\xc5\xabn perusti samurai nimelt\xc3\xa4 Iizasa Ch\xc5\x8disai Ienao (jap. \xe9\xa3\xaf\xe7\xaf\xa0\xe9\x95\xb7\xe5\xa8\x81\xe6\x96\x89\xe5\xae\xb6\xe7\x9b\xb4,1387\xe2\x80\x931488). H\xc3\xa4n palveli Chiban sukua ja my\xc3\xb6s Ashikaga sh\xc5\x8dgunin vasallina 1400-luvulla, ja h\xc3\xa4net tunnettiin p\xc3\xa4tev\xc3\xa4n\xc3\xa4 miekan ja keih\xc3\xa4\xc3\xa4n k\xc3\xa4ytt\xc3\xa4j\xc3\xa4n\xc3\xa4. H\xc3\xa4n eli 102-vuotiaaksi, mik\xc3\xa4 on levottomalla aikakaudella el\xc3\xa4neelt\xc3\xa4 ja sotapalvelusta palvelleelta samurailta poikkeuksellista. H\xc3\xa4n otti osaa lukuisiin taisteluihin. Taistelemaan kyll\xc3\xa4styneen\xc3\xa4 h\xc3\xa4n erosi suvustaan siirtyen  munkiksi Katorin \xc5\xa1into-pyh\xc3\xa4kk\xc3\xb6\xc3\xb6n harjoittamaan askeesia. Pyh\xc3\xa4k\xc3\xb6ss\xc3\xa4 Ch\xc5\x8disaille tapahtui Futsunushi-no-kamin, \xc5\xa1intojumalan ilmestyminen. 1000 p\xc3\xa4iv\xc3\xa4n ajan Ch\xc5\x8disai puhdistautui harjoittaen taistelutaitoja ja puhdistautumisriittej\xc3\xa4 palvellen jumalia Katorin pyh\xc3\xa4k\xc3\xb6ss\xc3\xa4, ja perusti n\xc3\xa4in Tenshin sh\xc5\x8dden Katori shint\xc5\x8d -ry\xc5\xabn.\n_START_SECTION_\nHy\xc5\x8dh\xc5\x8d Niten Ichi-ry\xc5\xab\n_START_PARAGRAPH_\nHy\xc5\x8dh\xc5\x8d niten ichi-ry\xc5\xab (Musashi kutsui kouluaan niten ichiksi (jap. \xe4\xba\x8c\xe5\xa4\xa9\xe4\xb8\x80, "kaksi taivasta yhdess\xc3\xa4") tai nit\xc5\x8d ichiksi (jap. \xe4\xba\x8c\xe5\x88\x80\xe4\xb8\x80, "kaksi miekkaa yhten\xc3\xa4") -kenjutsukoulu on legendaarisen japanilaisen "miekkapyhimyksen" Miyamoto Musashin kehitt\xc3\xa4m\xc3\xa4. Hy\xc5\x8dh\xc5\x8d niten ichi -ry\xc5\xabssa harjoitellaan p\xc3\xa4\xc3\xa4asiassa pitk\xc3\xa4n miekan tekniikoita katana (tachi, itt\xc5\x8d no seiho "yhden miekan sarja", 12 kataa) mutta my\xc3\xb6s lyhyen miekan wakizashi (kodachi seih\xc5\x8d "lyhyen miekan sarja", 7 kataa) ja kaksi miekkaa yhdess\xc3\xa4 (nit\xc5\x8d seih\xc5\x8d "kahden miekan sarja", 5 kataa) kenjutsu-tekniikoita. Muut harjoiteltavat aseet ovat: jutte, b\xc5\x8d (5 shakua pitk\xc3\xa4) sek\xc3\xa4 lis\xc3\xa4ksi aseettomia jujutsu-tekniikoita.\n_START_SECTION_\nShint\xc5\x8d-ry\xc5\xab kenjutsu\n_START_PARAGRAPH_\nShint\xc5\x8d-ry\xc5\xab kenjutsu tai (Kasumi Shint\xc5\x8d-ry\xc5\xab kenjutsu) on Shind\xc5\x8d Mus\xc5\x8d-ry\xc5\xab j\xc5\x8djutsuun kuuluva kenjutsu-katasarja, jota harjoitellaan SMR j\xc5\x8djutsussa ja ZNKR seitei j\xc5\x8dd\xc5\x8dssa. Se sis\xc3\xa4lt\xc3\xa4\xc3\xa4 12 kataa, joista 8 on pitk\xc3\xa4n miekan (dait\xc5\x8d) ja 4 on lyhyen miekan (sh\xc5\x8dt\xc5\x8d).\n_START_SECTION_\nOno-ha Itt\xc5\x8d-ry\xc5\xab\n_START_PARAGRAPH_\nOno-ha Itt\xc5\x8d-ry\xc5\xab kenjutsukoulun perustivat: It\xc5\x8d Itt\xc5\x8dsai Kagehisa (Itt\xc5\x8d-ry\xc5\xab); Ono Jirouemon Tadaaki (Ono-ha Itt\xc5\x8d-ry\xc5\xab) aikaisella Edo kaudella, 1630. Ono-ha Itt\xc5\x8d-ry\xc5\xab kenjutsua harjoitellaan (\xc5\x8ddachi, kodachi, habiki) aseilla. Nykyinen perinteen edustaja/p\xc3\xa4\xc3\xa4mestari: Sasamori Takemi, 14. p\xc3\xa4\xc3\xa4mestari_NEWLINE_Koulu sijaitsee Tokiossa\n_START_SECTION_\nKashima-Shinry\xc5\xab\n_START_PARAGRAPH_\nKashima-Shinry\xc5\xab (jap. \xe9\xb9\xbf\xe5\xb3\xb6\xe7\xa5\x9e\xe6\xb5\x81) on 1400-luvun lopulla perustettu perinteinen japanilainen taistelulajikoulukunta. Koulukunnan perim\xc3\xa4tiedon mukaan Kashima-Shinry\xc5\xabn perustivat hieman yli 500 vuotta sitten Matsumoto Masamoto yhdess\xc3\xa4 Kunii Kagetsugun kanssa. Koulukunnan nykyinen johtaja, professori Humitake Seki, on lajin 19. p\xc3\xa4\xc3\xa4opettaja (shihanke)._NEWLINE_Ennen Seki-senseit\xc3\xa4 Kashima-Shinry\xc5\xab oli pieni koulu, jonka j\xc3\xa4seneksi p\xc3\xa4\xc3\xa4seminen oli eritt\xc3\xa4in vaikeaa ja muille kuin japanilaisille t\xc3\xa4m\xc3\xa4 oli mahdotonta. Seki-sensein mukana Kashima-Shinry\xc5\xabn p\xc3\xa4\xc3\xa4sali siirtyi Tsukuban yliopistoon 1976, ja muutama vuosi t\xc3\xa4m\xc3\xa4n j\xc3\xa4lkeen saivat ensimm\xc3\xa4iset ulkomaalaiset mahdollisuuden aloittaa harjoittelun._NEWLINE_Kashima-Shinry\xc5\xabta harjoitellaan Japanin lis\xc3\xa4ksi nyky\xc3\xa4\xc3\xa4n my\xc3\xb6s Yhdysvalloissa ja Euroopassa. Lajia opetetaan Euroopassa nelj\xc3\xa4ll\xc3\xa4 salilla, Frankfurtissa, Ljubljanassa, Helsingiss\xc3\xa4 ja Tampereella. Suomessa Kashima-Shinry\xc5\xabn opetus alkoi Helsingin Yliopiston salilla kes\xc3\xa4ll\xc3\xa4 1996. Tampereella opetus alkoi vuonna 2002.\n_START_SECTION_\nKashima Shinden Jikishinkage-ry\xc5\xab\n_START_PARAGRAPH_\nKashima shinden jikishinkage-ry\xc5\xab -koulukunnan (jap. \xe9\xb9\xbf\xe5\xb3\xb6\xe7\xa5\x9e\xe5\x82\xb3\xe7\x9b\xb4\xe5\xbf\x83\xe5\xbd\xb1\xe6\xb5\x81) perusti Matsumoto Bizen-no-Kami Naokatsu (1467\xe2\x80\x931524) n. 1570. Kashima shinden jikishinkage-ry\xc5\xab on tunnettu "nelj\xc3\xa4\xc3\xa4 vuodenaikaa" kuvastavasta Hojo-katasta jossa tehd\xc3\xa4\xc3\xa4n vaikeita hengitysharjoituksia ja k\xc3\xa4sitell\xc3\xa4\xc3\xa4n painavaa puumiekkaa (~2 kg) bokutoa.\n_START_SECTION_\nKashima Shint\xc5\x8d-ry\xc5\xab\n_START_PARAGRAPH_\nKashima (jap. \xe9\xb9\xbf\xe5\xb3\xb6) shint\xc5\x8d -ry\xc5\xab on japanilainen kenjutsu-koulu, jonka perusti Tsukahara Bokuden (jap. \xe5\xa1\x9a\xe5\x8e\x9f\xe5\x8d\x9c\xe4\xbc\x9d 1489\xe2\x80\x931571) Muromachi-kaudella (1530) levottomana aikana. Koulu perustuu tekniikoihin, joita on koeteltu taistelukentill\xc3\xa4 ja jotka ovat osoittaneet siell\xc3\xa4 arvonsa. Eritoten k\xc3\xa4ytet\xc3\xa4\xc3\xa4n hyv\xc3\xa4ksi vastustajan haarniskan suojaamattomia kohtia. Koulussa harjoitellaan miekan, keih\xc3\xa4\xc3\xa4n ja naginatan k\xc3\xa4ytt\xc3\xb6\xc3\xa4. T\xc3\xa4m\xc3\xa4nhetkinen p\xc3\xa4\xc3\xa4mestari on Yoshikawa Tsuenetaka.\n_START_SECTION_\nSui\xc5\x8d-ry\xc5\xab iai kenp\xc5\x8d\n_START_PARAGRAPH_\nSui\xc5\x8d-ry\xc5\xab iai kenp\xc5\x8d on klassinen kenjutsukoulu. Koulukunnan perusti Mima Yoichizaemon Kagenobu (1577\xe2\x80\x931665), joka oli harjoitellut Bokuden-ry\xc5\xabta ja yamabushien j\xc5\x8djutsua (konga jo joho). Koulukunnan harjoitteluun kuuluvat: iai, kenp\xc5\x8d (kenjutsu), naginata, kogusoku (j\xc5\xabjutsu-tyyppist\xc3\xa4 tekniikkaa) ja j\xc5\x8djutsu.\n_START_SECTION_\nMugai-ry\xc5\xab\n_START_PARAGRAPH_\nMugai-ry\xc5\xab on yksi yh\xc3\xa4 harjoiteltavista japanilaisista miekkailukoulukunnista maailmassa. Mugai-ry\xc5\xabn perusti Tsuji Gettan Sukemochi (1648\xe2\x80\x931727) vuonna 1695. Mugai-ry\xc5\xabssa harjoitellaan sek\xc3\xa4 kenjutsua ett\xc3\xa4 iaijutsua Mugai-ry\xc5\xab on sittemmin haarautunut useaan ry\xc5\xab-haan.'